酬丘光庭
作者：羅隱
朝代：唐

paragraphs: 正月十一日書札，五月十六日到來。
柳吟秦望咫尺地，鯉魚何處閑裴回？
故人情意未疎索，次第序述眉眼開。
上言二年隔煙水，下有數幅真瓊瑰。
行吟坐讀口不倦，瀑泉激射琅玕摧。
壁池蘭蕙日已老，村酒蘸甲時幾桮。
鶴齡鴻算不復見，雨後蓑笠空莓苔。
自從黃寇擾中土，人心波蕩猶未迴。
道殷合眼拜九列，張濬掉舌升三台。
朝廷濟濟百揆序，寧將對面容姦回。
禍生有基妖有漸，翠華西幸蒙塵埃。
三川梗塞兩河閉，大明宮殿生蒿萊。
懦夫早歲不量力，策蹇仰北高崔嵬。
千門萬戶扃鎖密，良匠不肯雕散材。
君今得意尚如此，況我麋鹿悠悠哉。
榮衰貴賤目所睹，莫嫌頭白黃金臺。